Jabuli 39
Tuco bal pa dano ma tye ki arem
1Awaco ni, “Abigwokke i kit gin ducu ma anyo,
wek pe atim bal ki lok ma aloko;
abiliŋ ma pe aŋamo doga ka waco lok mo,
ka ce atye kacel ki jo maraco.”
2Aliŋ aliŋa ma pe awaco lok mo,
dok bene ajukke kekena kadi me waco gin mo maber;
ento cwercwinnya dok omedde ameda marac,
3cwinya olyetti woko dok owaŋ matek.
I kare ma pud alwodo lok, ci mac olyel;
ci acako lok maber laboŋo lworo.
4“Rwot, mi aŋe agikkina, dok imiya aŋe wel ninona;
wek aŋe bene kit macalo kwona rwenyo kwede oyot.
5Nen, Iŋolo ninona obedo manok,
dok kare me kwona pe gin mo ki boti.
Adada dano acel acel cuŋ mere macalo yweyo nono!
6Adada dano woto wirre calo tipo!
Adada gicanne nono pi gin ma pe konyo;
dano kano lonyo madwoŋ, kun pe ŋeyo aŋa ma bileyo.
7“Doŋ kombeddi mono, Rwot, akuro gin aŋo?
Genna tye i komi.
8Lara ki i balla ducu.
Pe imi adok gin aŋala pa lumiŋ.
9Aliŋ woko litik, pe aromo ŋamo doga ka lok;
pien in aye ma imiya peko ma kit man.
10Pe dok imedde ka pwoda ki odooni;
adoŋ me ciŋi ma idoŋa kwede doŋ mito neka woko.
11Ka ipwodo dano
kun ijuke pi bal,
ityeko berre woko macalo nyenye ma camo gin mo ma pire tek bot dano meno;
adada dano obedo mere rom ki yweyo mamwa.
12“Ai Rwot, winy legana, icik iti iwiny kokona;
pe iliŋ woko aliŋa ka akok boti!
An a weloni pi kare manok,
dok an labedo macalo kwarowa ducu.
13Pe inena, nen ka mukene,
wek koŋ abed ki yomcwiny mo,
ma pud peya aa aweko lobo man woko matwal.”